和周材雪詩
作者：廖剛
朝代：宋

paragraphs: 腊雪緣何喜，春工屬此興。
宿苗沾潤足，盭氣滌除仍。
亂舞隨空遠，輕黏徹體凝。
漫天紛糝玉，極目皎鋪繒。
带雨聲初急，摶風勢轉增。
危檐飄邃幕，疏屋灑寒燈。
瑟縮鴉栖怯，跳梁犬力勝。
須臾平坎窞，頃刻沒畦塍。
梅李看山木，瓊瑤數塔層。
寢眠寧有道，賦詠媿非能。
郭履愁離席，孫窗但枕肱。
凍從金井水，清挹玉壺冰。
銀闕何勞問，雲臺取次登。
漁簔真好畫，柳絮足多稱。
栗冽驚殘歲，凄其憶舊明。
戴君聊欲訪，郢唱忽難應。
綺席交銀燭，清河映玉繩。
詩成凌鮑謝，酒飲竭淄渑。
天朗醒孤鶴，風高激怒鵬。
齊宫初入夢，曉鼓數聲鼟。